Scott-Crossley eers later verhoorMark Scott-Crossley tydens ‘n vorige verskyning in die hof. Foto: SAPD Mark Scott-Crossley het Woensdag weer in die Lenyeye-landdroshof naby Tzaneen in Limpopo verskyn. Brig. Motlafela Mojapelo, woordvoerder van die polisie, het gesê Scott-Crossley se verhoor begin op 11 Junie. Hy is steeds in aanhouding. Die polisie het ná Scott-Crossley se vorige verskyning op 24 Maart gesê die verhoor begin op 12 April. Dit was nie onmiddellik duidelik hoekom die verhoor nie vandag begin het nie. Scott-Crossley is in Februarie borgtog geweier. Hy staan tereg op ŉ aanklag van poging tot moord. Scott-Crossley is op 18 Januarie in Pretoria in hegtenis geneem. Maroela Media het vroeër berig ŉ lasbrief is op 21 Desember vir sy inhegtenisneming uitgereik in verband met ŉ voorval op 14 Desember. Op dié betrokke dag het Silence Mabunda (37) glo iets by ŉ winkel in Hoedspruit gekoop. Mojapelo het vroeër gesê Mabunda het buite die winkel op sy foon staan en praat toe ŉ man die foon uit sy hand gegryp en dit op die grond stukkend gegooi het. Mabunda het daarna glo teruggestap na sy werkplek, ŉ wildrehabilitasiesentrum buite Hoedspruit. Dit is toe dat hy glo deur ŉ voertuig omgestamp is waarna die bestuurder ook met die voertuig oor hom sou gery het. Volgens berigte het Mabunda ernstige beserings aan sy bene opgedoen en loop hy nou met krukke. Die polisie het aanvanklik ŉ tref-en-trap-ongeluk ondersoek, maar dit is intussen na ŉ saak van poging tot moord verander. Scott-Crossley is in 2005 tot lewenslange tronkstraf gevonnis vir sy aandeel in die moord op een van sy werkers, Nelson Chisale, wat in ŉ hok met drie wit leeus gegooi is. Chisale is glo ook erg aangerand deur twee ander werkers voordat hy in die hok gegooi is. Scott-Crossley se skuldigbevinding is in 2007 deur die appèlhof ter syde gestel en sy vonnis is na vyf jaar tronkstraf verander vir medepligtigheid aan die daad aangesien daar nie bepaal kon word of die oorledene moontlik al weens die aanranding gesterf het voordat hy in die leeuhok gegooi is nie. Scott-Crossley is in 2008 op parool vrygelaat en het teen einde 2010 sy vonnis uitgedien.